
_______________________________________________________________
«Orbital». Creació: Jordi Farrés, Pep Farrés, Jordi Palet. Direcció i dramatúrgia: Jordi Palet i Puig. Ajudant de direcció i coreografia: Montse Colomé. Interpretació: Pep Farrés, Jordi Farrés. Interpretació enregistrada: Judit Farrés. Música: Òscar Roig. Titelles i dibuixos animats: Alfred Casas. Escenografia: Xavi Erra. Construcció: Miquel Ruiz. Vestuari: Nídia Tusal. Confecció de llana: Ernestina Morera. Vídeo: Alfonso Ferri. Ajudantia de vídeo: Alberto Molinero. Il·luminació i tècnic: Roger Oriol. Producció executiva: Sylvie Lorente. Oficina: Maite Velàzquez. Veus infantils: Júlia Guadayol, Martí Caraltó, Biel Pérez. Gats: Pipa, Lot. Assessorament científic: Guillem Anglada (astrofísic), Serni Ribó (enginyer en telecomunicacions), Aitor Auz. Assessorament en DapoStar (pizza acrobàtica): Genís Baulida. Hi col·labora: Elena Escobar, Rosa Díaz “la Rous”, Guillem Albà, Pere Romagosa, Francesc Orella, Ramon Molins, Toti Toronell, Pere Hosta. Agraïments: Casal Cultural d’Ullastrell, Teatre Atrium de Viladecans, LaSala de Sabadell, Teatre Foment de Juneda, Convent de les Arts d’Alcover, Munich Sports, Escola de Teatre Les Pisanes de Terrassa. Alumnes de 4t de l’escola La Roda de Terrassa i, molt especialment, a les nostres famílies. Companyia Farrés Brothers i Cia. Sala Ovidi Montllor, Mercat de les Flors, Barcelona. Del 3 al 4 de juliol.

_______________________________________________________________
Un nou viatge lúdic al desconegut

Farrés Brothers és una companyia de llarga trajectòria que, des de la seva habilitat amb les titelles, han anat ampliant el seu radi d'acció. Si van demostrar valentia, fa més d'una dècada, presentant per a la canallla peces de notable risc dramatúrgic com l'alzheimer («Operació A.V.I.»), o la violència infantil («O.V.N.I») i la memòria històrica («La maleta de l'Agustí»), ara han virat la dramatúrgia a móns més lúdics i positius, com ara «Tripula». Aquest «Orbital» torna a parlar de l'amistat de la infància (evoca a aquell documental teatral dels Pont Florant de «Com a pedres»), i els permet debutar amb una mena de cinema “live”, una inesgotable maleta de recursos que compatibilitza molt bé amb les ganes de jugar de la canalla, però sobretot dels propis actors (Jordi Farrés, Pep Farrés). En aquesta ocasió s'hi ha sumat una tercera Farrés (Judit Farrés, que trepitja terrenys teatrals més allunyats com «La nostra parcel·la» o «Qui ets?»), que també van coincidir estudiant a l'Institut del Teatre i que fan broma i evadeixen dubtes: no són pas família.

El joc de projectar allò que aparentment s'està gravant des del mòbil és un joc molt atractiu i molt efectiu. Fa ben poc una proposta similar («Kàtia») ajudava a viure el viatge de la mare amb la filla adoptiva a la Rússia d'on la va rescatar. Farrés Brothers juguen amb molta gràcia i desvergonyiment aquesta aventura de tres amics que van somiar en anar a la lluna. I que una pila d'anys és tard, la noia del grup és a punt de viatjar amb coet a Mart i els recorda i lamenta no poder-los tornar a abraçar. La part emocional se suma a la de l'aventura. I l'excentricitat dels dos protagonistes diverteix (l'un ha trobar les òrbites de la via làctia en l'art de fer volar pizzes; i l'altre s'ha quedat arraulit amb les llanes i els gats. La peça diverteix i té uns bonics jocs de salts de convenció (de personatge real a dibuix projectat i, tot seguit a titella articulat pla). Contagien les ganes del joc de representar i d'imaginar.

Els Farrés Brothers diuen que els agrada tocar allò que no han fet encara. El seu repte és alternar espectacles familiars amb els d'adults («Equilibristes», «La visita de la vella dama»). I trobar nous llenguatges, com ara el de la llengua de signes a «El silenci d'Hamelín». L'habilitat de transformar elements en la seva aventura cap a la pista d'enlairament del coet (una persecució trepidant com la de Xirriquiteula a «Laika») és enginyosa però no té la profunditat de molts dels seus treballs anteriors. Però hi ha una autenticitat, sigui físicament o en pantalla, que traspassa i commou íntimament.

Jordi Bordes, Recomana, 3 juliol 2020

D’orbitar a abraçar

«Orbital», l’últim espectacle de Farrés Brothers i cia parla dels somnis que es poden fer realitat i de l’amistat sincera, aquella que perdura en el temps i és capaç d’escurçar distàncies. Després dels premiats «Ovni» i «Tripula», els Farrés tornen als espectacles de viatges. Com sempre, serà tota una altra aventura.

Sobre el fil de tres amics que de petits jugaven a ser astronautes i, finalment, ella (sí, precisament la noia, interpretada per Judit Farrés) té l’oportunitat de viatjar a Mart, la companyia traça una història paral·lela sobre els cossos en moviment, a la Terra i a l’espai. Cossos en òrbita, sovint incomunicats, com aquelles relacions que es fan i es desfan i que, amb sort, se segueixen de lluny “gràcies” a les enganyoses xarxes socials. «Orbital» mostra el valor del contacte real, del simbolisme d’una abraçada, un gest que ara —en temps de covid— cobra encara més potència emotiva.

Sense paraules (l’única que parla és ella i a través d’una pantalla) i carregats amb la força de la música (la banda sonora hi va com anell al dit), les metàfores i un ampli ventall de recursos visuals que comprèn el teatre de gest, la manipulació d’objectes, l’animació de titelles, el mapping, el vídeo en directe... encadenen un continu d’esquetxs coreografiats al mil·límetre on també hi té cabuda l’humor, un humor diferent al que els havíem vist fins ara. Farrés Brothers mostra una nova faceta, una voluntat d’ampliar la creativitat que els caracteritza i sorprendre no només al públic que els ha anat seguint al llarg dels seus 18 anys de trajectòria, sinó també a les noves generacions, més avesades a captar múltiples i dinàmics tipus d’impactes.  

Un cop més s’han documentat degudament i, a mode divulgatiu, transmeten quatre nocions astrofísiques com ara quan comparen els ingredients d’una pizza amb el sistema solar. Així la ciència és, sens dubte, més amena i entenedora. Qui sap, potser desperten alguna vocació... En tot cas connectaran amb públics de diferents edats ja que, com és habitual, l’espectacle conté diferents capes de lectura per arribar a l’òrbita dels diferents espectadors.

Núria Cañamares, Recomana, 4 juliol 2020

Farrés Brothers i Cia celebren el seu 18è aniversari

amb l’estrena d'«Orbital» al Grec.

Els Farrés Brothers i Cia, coincidint amb els seu divuitè aniversari com a companyia, havien d’estrenar a la Mostra el seu últim espectacle, «Orbital», després de cinc anys de no participar en l’esperada cita igualadina. Van rebre la notícia de la cancel·lació com un drama, perquè la Mostra és on les companyies dipositen els seus plans de futur i donen a conèixer el seu darrer espectacle. Són contundents explicant com ho van viure: “Va ser com si es cancel·lés el futur”. Tenien l’embranzida, el ritme, i amb poc més d’una setmana haurien estrenat el seu desè espectacle. El confinament els va fer aturar en sec (com a tothom) i han hagut de fer mans i mànigues (i molta pinya amb la TTP) per recuperar-se d’aquest sotrac. Van suspendre una temporada a la Xina, campanyes escolars, l’estrena del nou espectacle i, en definitiva, tres mesos de feina que se sumen a la poca feina dels mesos d’estiu.

Durant el confinament, la companyia s’ha matingut molt activa a les xarxes amb el hashtag #18anys18moments, on els Farrés expliquen qüestions relacionades amb la seva trajectòria (ara que arriben a la majoria d’edat), i les entrevistes a EscenaFamiliar. «Orbital» era un espectacle que ja estava acabat i, per tant, no han hagut d’assajar des de casa, però s’han obligat a mantenir una reunió setmanal. Per acabar de preparar l’estrena al Festival Grec es van instal·lar dues setmanes al Teatre Municipal l’Ateneu d’Igualada, i jo no me’n vaig perdre cap detall.

El divendres 26 culminaven la residència amb un assaig obert, una preestrena, que va omplir el teatre de mascaretes, retrobaments, gel hidroalcohòlic, companys de professió, distàncies i els teatreros habituals de la comarca. Es respiraven nervis a la platea i als camerinos, ganes de teatre després de tants mesos d’aturada. Una falca recorda tot un reguitzell de normes: més gel, més distàncies i més mascaretes. Els llums s’apaguen i els mòbils també.

«Orbital» és, com cada espectacle dels Farrés, una autèntica sorpresa, un canvi de format enorme i un repte immens. És el retrat d’una amistat fragmentada i, sobretot, una reflexió sobre les distàncies i les (des)connexions orbitals entre persones. Sembla que l’espectacle estigui fet per a l’ocasió (ara que es parla tant de distàncies) però fa un any que hi donen voltes. Els Farrés són uns visionaris.

La Mariona, el Yuri i el Nil jugaven a ser astronautes i viatjar a l’espai. Ara, la Mariona està a punt de fer realitat aquell somni: viatjar a Mart. Les seves òrbites es van bifurcar fa temps però la voluntat de retrobar-se despertarà aquells jocs d’infants i tot tornarà a girar per poder abraçar-se abans de marxar. Ho aconseguiran?

La història és senzilla i delicada però encaixa bé amb el vídeo de gran format, el protagonista indiscutible de l’espectacle. Tot i això, s’hi barregen altres formats com el gest, els titelles, els objectes o la dansa. El treball és mil·limètric i el trencaclosques de pantalles ho fa quadrar tot de meravella. Els estímuls no s’aturen en cap moment (les pantalles atrapen petits i grans, ja ho sabem) i la música els acompanya evitant que caigui el ritme, afegint el dinamisme que tindrien les paraules. Els likes, les emoticones i les fotografies a la gran pantalla queden ridículs i, com bé sabem, no són comparables amb una abraçada.

Sobre l’escenari hi trobem només, o això sembla, tres taules i dos actors, però els jocs i recursos són infinits i la interacció amb el vídeo és constant. Tampoc no falta l’humor, el to i les picades d’ullet tan pròpies dels seus espectacles i el toc poètic, més emotiu. El Pep (Farrés) i el Jordi (també Farrés) s’esforcen per guanyar protagonisme a l’audiovisual i, a mesura que avança la història, ho aconsegueixen i troben moments per l’humor, els jocs i les mirades. Judit Farrés és la tercera actriu, en vídeo (ells fan broma dient que és “la sister”) que, paradoxalment, és la que veiem més propera, la que ens parla amb tendresa i la que ens dirigeix els somriures més dolços.

Tractant-se d’un tema com l’espai han volgut afegir-hi contingut divulgatiu però d’una forma molt original i entenedora. No els agraden les lliçons, i es nota. Ara que podem sortir de les òrbites de casa nostra aprofitem per conèixer nous mons, donar voltes i fer girar tot el que s’havia aturat. De mica en mica, tot torna a girar. Tornen les abraçades. Torna el teatre.

Martí Rossell Pelfort, Núvol, 4 juliol 2020

